stanford-oval/wikipedia huggingface dataset:
רובי קולטריין
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1979 |  | Play for Today | ג'ימי | בפרק "Waterloo Sunset" |
| 1980 |  | The Lost Tribe |  | בפרק "Keep Us Alive" |
| 1981 |  | Metal Mickey | ג'ייסון | בפרק "Mickey the Demon Barber" |
| 1981–1984 |  | A Kick Up the Eighties |  | 10 פרקים |
| 1981 |  | Keep It in the Family | מר קונוויי | בפרק "A Matter of Principle" |
| 1982 |  | Sin on Saturday |  |  |
| 1983 | מישהו מטפל בך? | Are You Being Served |  | בפרק "Mrs. Slocombe causes a crash" |
| 1983 |  | Alfresco | תפקידים שונים |  |
| 1984 | הצעירים | The Young Ones |  |  |
| 1987 | הפתן השחור | Blackadder the Third | סמואל ג'ונסון | בפרק "Ink and Incapability" |
| 1987 | טוטי פרוטי | Tutti Frutti | דני מקגלון | מועמדות לפרס באפט"א לטלוויזיה לשחקן הטוב בותר |
| 1988 | הפתן השחור: מזמור לחג המולד | Blackadder's Christmas Carol | רוח חג המולד |  |
| 1989 |  | The Robbie Coltrane Special |  | תוכנית של LWT |
| 1990 | דני אלוף העולם | Danny Champion of the World | ויקטור הייזל |  |
| 1991 |  | Screen One | הפסיכיאטר ליאם קיין | בפרק "Alive And Kicking" |
| 1993 |  | The Legend of Lochnagar | הזקן | סרט טלוויזיה |
| 1993–1995 1996 2006 | המפצח | Cracker | ד"ר אדי 'פיץ' פיצג'רלד | 3 פרסי באפט"א לטלוויזיה לשחקן הטוב ביותר (1994, 1995 ו-1996) פרס Broadcasting Press Guild לשחקן הטוב ביותר פרס Royal Television Society לשחקן הטוב ביותר |
| 1997 |  | Coltrane's Planes and Automobiles |  | תוכנית דוקומנטרית |
| 1998 |  | The Ebb-Tide | קפטן צ'ישולם |  |
| 1999 | עליסה בארץ הפלאות | Alice in Wonderland | נד טווידלדם |  |
| 2003 | קומיק ריליף | Comic Relief: The Big Hair Do | האגריד |  |
| 2003 |  | The Planman | ג'ק לנוקס QC |  |
| 2004 |  | Pride | ג'יימס |  |
| 2004 | פרייז'ר | Frasier | מייקל מון | בפרק "Goodnight, Seattle" |
| 2005 |  | Still Game | דייווי | בפרק "Dial-A-Bus" |
| 2006 | המפצח | Cracker: Nine Eleven | ד"ר אדי 'פיץ' פיצג'רלד |  |
| 2007 |  | Robbie Coltrane – B Road Britain |  | תוכנית דוקומנטרית |
| 2009 |  | Murderland | מפקח בילוש דאגלס היין |  |
| 2009 | טרופותי | The Gruffalo | הגרופלו | סרט טלוויזיה; דיבוב |
| 2011 |  | Lead Balloon | דונלד |  |
| 2011 |  | 50 Greatest Harry Potter Moments | בתפקיד עצמו |  |
| 2011 | טרופותי הבת | The Gruffalo Child | הגרופלו | סרט טלוויזיה; דיבוב |
| 2016 | אוצר לאומי | National Treasure | פול פינצ'לי | מיני-סדרה |
הערות שוליים

1 2  הגרדיאן, רובי קולטריין לא מוכן לסבול שטויות, באתר הארץ, 22 במאי 2013
↑  יגאל משיח, השילוש הקדוש על רגל אחת - "נזירות ממין זכר" (1990), במאי: ג'ונתן לין, שחקנים: אריק איידל, רובי קולטריין, קמיל קודורי, ג'אנט סוזמן, כל העיר, 6 ביולי 1990
↑  מורן שריר, ‏המפצח, באתר גלובס, 14 בפברואר 2006
↑  מחפשים את השחקן האלמוני שגילם את האגריד ב"הארי פוטר", באתר הארץ, 10 ביוני 2002
↑  Alicia Adejobi, Robbie Coltrane left in wheelchair after crippling osteoarthritis agony, Metro, ‏2019-03-14 (באנגלית)
↑  רובי קולטריין (האגריד מ"הארי פוטר") הלך לעולמו בגיל 72, באתר ynet, 14 באוקטובר 2022
↑  גרדיאן, השחקן הבריטי רובי קולטריין ("הארי פוטר") מת בגיל 72, באתר הארץ, 14 באוקטובר 2022
| --- | --- |
בקרת זהויות :  NLI: 987007441234405171  PLWABN: 9810564343005606  BIBSYS: 90853140  BNE: XX1416517  BnF: cb14031105k (data)  CiNii: DA17238277  GND: 140684794  ISNI: 0000 0001 1002 5330  LCCN: no95038681  MusicBrainz: c56834c9-61aa-400d-91d7-2962e2832d8f  NKC: xx0043316  NLA: 35784724  NLK: KAC2020M4484  NTA: 073166790  SNAC: w6320rb1  SUDOC: 110194942  Trove: 1086342  VIAF: 107686124   WorldCat (עם VIAF): 107686124
קטליריה איווליניאנה

| קטליריה איווליניאנה |
| --- | --- |
 קטליריה איווליניאנה בגן הבוטני בקונמינג
מצב שימור
 מצב שימור: פגיע פגיע (VU) 
מיון מדעי
ממלכה:: צומח
מערכה:: מחטנאים
מחלקה:: מחטניים
סדרה:: מחטיים
משפחה:: אורניים
סוג:: קטליריה
מין:: קטליריה איווליניאנה
שם מדעי
 Keteleeria evelyniana ‏Masters

גזע העץ
מחטים
קבוצת אצטרובלים זכריים של קטליריה איווליניאנה
ענף עם מקבצים של אצטרובלים זכריים
זרעים
קטליריה איווליניאנה (שם מדעי: Keteleeria evelyniana, בסינית: 云南油杉, בפין-יין: Yúnnán yóushān, בווייטנאמית: Du sam) הוא מין של עץ מחטני ירוק-עד השייך לסוג קטליריה במשפחת האורניים, שתפוצתו מוגבלת לדרום-מזרח אסיה.
תיאור

קטליריה איווליניאנה הוא עץ מחטני ירוק-עד היכול להגיע עד לגובה בין 30 ל-40 מטרים וקוטר בגובה חזה שבין מטר ל-1.5 מטר. לעץ יש מיקוריזה (מוטואליזם (הדדיוּת) בין תפטיר של פטרייה ובין שורשי העץ) עם לפחות 26 מיני פטריות מהסוגים רוסולה (Russula), נטופה (Lactarius), סיבית (Inocybe) ועוד. הגזע ישר, קליפת הגזע של עצים בוגרים היא בגוון אפור-חום כהה, דקה, מחוספסת, ומפוצלת לאורך לקשקשים. הענפים ארוכים ונטויים, ענפים קרוב לצמרת פונים כלפי מעלה. נוף העץ הוא חרוט רחב והופך בלתי סדיר בעצים עתיקים. הענפים דקים, מוצקים. גונם חום אדמדם או חום צהבהב והופכים אחר כל לאדמוניים. לענפים צעירים יש מעט פלומה. צלקות של הענפים קטנים ועגולים. הניצנים חסרי שרף סגלגלים או כדוריים באורך 4 עד 6 מילימטרים וקוטרם 3 עד 4 מילימטרים. הקשקשים של הניצנים, משולשים בגוון חום. הם נשמרים למשך כמה שנים.
אורך החיים של העץ כ-400 שנים.
מחטים

העלים הם מחטים רכות ישרות, מעט חרמשיות מפותלות מעט קרוב לבסיסן. אורכן בין 2 ל-8, בדרך כלל 3 עד 6.5 סנטימטרים ורוחבן בין 2 ל-4 מילימטרים. הקצה חד, לעיתים נדירות קהה בצמחים צעירים. החלק העליון של העלה הוא בגוון ירוק בהיר או כהה עם כמה שורות של פיוניות סמוך למרכז. בצד התחתון יש שתי שורות לבנות-ירקרקות של פיוניות המופרדות על יד העורק המרכזי.
אצטרובלים וזרעים

קטליריה איווליניאנה הוא עץ חד-ביתי, דו-מיני. האצטרובלים הזכריים (אצטרובלי האבקה) מקובצים בסוככים, בקבוצה של 4 עד 8 ואורכם בין 1 ל-1.5 סנטימטרים. גונם צהוב עם קשקשים חומים. אצטרובלי הזרע המפותחים באורך בין 9 ל-20 סנטימטרים (לעיתים רחוקות בין 4 ל-25 סנטימטרים), כשהקשקשים הפתוחים בהם בקוטר 4 עד 6.5 סנטימטרים (לעיתים רחוקות מ-3 עד 9 סנטימטרים). האצטרובלים גליליים, הקצה שלהם קהה וגונם כשהם מבשילים חום בהיר עד חום, לעיתים קרובות מבריק. קשקשי הזרעים הם באורך 3 עד 4 סנטימטרים ורוחבם 2.5 עד 3 סנטימטרים, בערך בצורת לב-מלבן וקצה מתכנס ובסיס קעור פחות או יותר עם שוליים משוננים. קשקשי החפה הם באורך 1 עד 1.5 סנטימטרים, ישרים, דמויי לשון או כף עם קצה חד.
הזרעים מלבניים אורכם 9 עד 14 מילימטרים ורוחבם 5 עד 7 מילימטרים בגוון חום עמום. אורך הכנף של הזרע בין 20 ל-30 מילימטרים, וברוחב 12 עד 15 מילימטרים, וצבעה חום צהבהב מבריק.
ההאבקה מתבצעת באמצעות הרוח, ומתרחשת באפריל ובמאי. האצטרובלים מבשילים באוקטובר.
תפוצה ואקולוגיה

תחום התפוצה של קטליריה איווליניאנה הוא במחוזות סין העממית: האינאן, בדרום-מערב סצ'ואן וביונאן, וכן בלאוס ובווייטנאם (שבה הוא גדל דרומה עד רמת לנגביאן (Langbian) סמוך לדה לאט). במקומות אלו הוא גדל באזורים הררים מגובה 700 עד 2,700 מטרים מעל גובה פני הים, אם כי לעיתים נדירות הוא גדל מעל ל-2,000 מטרים מעל פני הים. הוא גדל בדרך כלל על טרה רוסה (סין ולאוס). האקלים הוא טרופי עד ממוזג במקומות הגבוהים, לעיתים קרובות עם כמות משקעים מעל ל-2,000 מילימטרים, אם כי ייתכנו שישה חודשים ללא גשם. הטמפרטורות השנתיות הממוצעות הן סביב 18°C עד 24°C. הצמח אינו חסין לקור, אם כי הוא מסוגל לספוג תקופות קצרות שבהן הטמפרטורות יורדות ל-5°C-. ביונאן ובצפון לאוס, המין גדל יחד עם Cunninghamia lanceolate (משפחת הברושיים), כמה מינים של פודוקרפוס (משפחת הפודוקרפיים), Cephalotaxus fortunei (משפחת הטקסיים), ונציגים שונים של משפחת האלוניים, של משפחת העריים ושל משפחת המגנוליים. קטליריה איווליניאנה הוא בין המינים הבודדים של משפחת האורניים הגדל בסביבה כמעט טרופית.
ברשימה האדומה של ארגון ה-IUCN מסווג הקטליריה איווליניאנה במצב שימור פגיע (Vulnerable). ההערכה של מצב השימור של מין זה בסין ובווייטנאם דומה מאוד, ובשניהם הוא מוגדר פגיע בעקבות כריתה להפקת עץ או לפינוי שטחים לחקלאות, אם כי בסין עדיין יש שטחים נרחבים ביונאן ובסצ'ואן. המצב בלאוס פחות ברור, אך כנראה מדובר בירידה דומה. תחום התפוצה מוערך בפחות מ-2,000 קילומטרים רבועים, אך יותר מ-500 קילומטרים רבועים. זוהי ירידה מתמשכת באזורים רבים בעולם ובאזורים רבים, קיימות אוכלוסיות מבודדות.
טקסונומיה

קטליריה איווליניאנה הוא מין בסוג קטליריה שבמשפחת האורניים. בסוג זה קיימים עוד שני מינים. התיאור הראשון של המין נעשה בשנת 1903 על ידי הרופא והבוטנאי האנגלי מקסוול ט. מאסטרס (Maxwell T. Masters‏; 1833–1907) בכתב העת Gardener's Chronicle. האפיתט evelyniana מנציח את הגנן, האדריכל והסופר האנגלי ג'ון אוולין (John Evelyn‏; 1620–1706). לא קיימים למין זנים.
שימושים

השרף משמש בלאוס לתרופה. מהזרעים אפשר להפיק שמן. הוא משמש בשריפת קטורת ובייצור סבון. העץ הוא קל ונחשב איכותי יותר מעץ אורן ועמיד יחסית לחרקים. משמש בתחום התפוצה לבנייה, כעמודים לבתים, לוחות ורעפי עץ, רהיטים, ובבניית גשרים. בלאוס מגלפים מהעץ תופים. העץ גם משמש להסקה.
קטליריה איווליניאנה הובאה לאנגליה על ידי הבוטנאי הסקוטי ג'ורג' פורסט (George Forrest‏; 1873–1932), ולארצות הברית על ידי הבוטנאי האמריקאי יליד אוסטריה ג'וזף רוק (Joseph Rock‏; 1884–1962), ולמרות זאת הוא נדיר בארבורטומים ובגנים בוטניים. משום כך גנבה של הפרט הבודד של העץ מארבורטום במדינת וושינגטון, ככל הנראה לשימוש כעץ חג מולד, עוררה רעש רב.
לקריאה נוספת

Farjon, A. 2010. Conifer Database (June 2008). In: Species 2000 & ITIS Catalogue of Life: 2010 Annual Checklist (Bisby F.A., Roskov Y.R., Orrell T.M., Nicolson D., Paglinawan L.E., Bailly N., Kirk P.M., Bourgoin T., Baillargeon G., eds).
Farjon, A. 2010. A Handbook of the World's Conifers. Koninklijke Brill, Leiden.
Lehmann, L., Greijmans, M. and Shenman, D. 2003. Forests and trees of the central highlands of Xieng Khouang, Lao PDR: a field guide. Lao Tree Seed Project and DANIDA, Vientiane.
Nguyen, T.H., Phan, K.L., Nguyen, D.T.L.,Thomas, P.I., Farjon, A., Averyanov, L. and Regalado Jr., J. 2004. Vietnam Conifers: Conservation Status Review 2004. Fauna & Flora International, Vietnam, Hanoi.
Wang, S. and Xie, Y. 2004. China Species Red List. Vol. 1 Red List. Higher Education Press, Beijing, China.
ביאורים

↑  umbel, תפרחת על ציר ראשי קצר המסתיים במפרק יחיד ממנו יוצאים עוקצים הנושאים את האצטרובלים
הערות שוליים

↑  קטליריה איווליניאנה באתר הרשימה האדומה של IUCN
↑  Two species of the Asian endemic genus Keteleeria form ectomycorrhizas with diverse fungal symbionts in southwestern China
↑  Yunnan You Shan (Keteleeria Evelyniana)
1 2  Keteleeria evelyniana, Useful Tropical Plants Database
↑  Keteleeria evelyniana IUCN red list
↑  Rare tree stolen from Washington Park Arboretum
ריכרד פון שוורין

| --- | --- |
אין תמונה חופשית
 לידה:  24 במאי 1892 פיטשנדורפסוורדר, האימפריה הגרמנית האימפריה הגרמנית
 פטירה:  23 ביולי 1951 (בגיל 59) דוברוק, גרמניה המערבית גרמניה המערבית
 מדינה:  גרמניה 
 השתייכות:  האימפריה הגרמנית האימפריה הגרמנית   רפובליקת ויימאר רפובליקת ויימאר   גרמניה הנאצית גרמניה הנאצית
 תקופת הפעילות:  1910–1945 (כ־35 שנים)
 דרגה:   גנרל-לויטננט (ורמאכט)
 תפקידים בשירות
 מפקד הדיוויזיה ה-79   מפקד הדיוויזיה ה-189   מפקד הדיוויזיה ה-172   מפקד דיוויזיית התחלופה ה-617
 פעולות ומבצעים
 מלחמת העולם הראשונה   מלחמת העולם השנייה
 עיטורים
  צלב הברזל דרגה ראשונה   צלב הברזל דרגה שנייה   עיטור בית הוהנצולרן עם חרבות   הצלב הגרמני בזהב
 
ריכרד פון שוורין (בגרמנית: Richard von Schwerin;‏ 24 במאי 1892 – 23 ביולי 1951) היה מפקד בוורמאכט שפיקד על כוחות במלחמת העולם השנייה.
ביוגרפיה > קריירה מוקדמת

פון שוורין נולד ב-24 במאי 1892 בפיטשנדורפסוורדר, והיה אחיו של גרהרד פון שוורין. בשנת 1910 התגייס לצבא הגרמני הקיסרי, ולחם בשורותיו במלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה, עיטור בית הוהנצולרן עם חרבות, וצלב הכבוד של מלחמת העולם 1914/1918.
לאחר המלחמה הצטרף פון שוורין לרייכסווהר, ומילא בו תפקידי פיקוד ומטה. ב-1 באפריל 1924 הוא הועלה לדרגת אובר-לויטננט, וב-1 בפברואר 1929 הוא הועלה לדרגת האופטמן. ב-1 במרץ 1937 הוא הועלה לדרגת אוברסט-לויטננט, וב-26 באוגוסט 1939 הוא מונה למפקד רגימנט הרגלים ה-212.
ביוגרפיה > מלחמת העולם השנייה

במהלך המערכה על צרפת ובמהלך מבצע ברברוסה לחם פון שוורין עם הרגימנט שבפיקודו כחלק מהדיוויזיה ה-79, וב-26 בדצמבר 1941 הוא קיבל את עיטור הצלב הגרמני בזהב. ב-14 בינואר 1942 מונה פון שוורין למפקד הדיוויזיה ה-79, ובקיץ 1942 לחמה הדיוויזיה במבצע מקרה כחול כחלק מהקורפוס ה-17 במסגרת הארמייה השישית. לאחר מכן לחמה הדיוויזיה בקרב סטלינגרד במסגרת הקורפוס ה-51, וב-31 בינואר 1943 הושמדה הדיוויזיה יחד עם כל הכוחות שהיו בכיס הדרומי, ושרידיה נלקחו לשבי, אולם פון שוורין הוטס אל מחוץ לכיתור ב-9 בינואר.
ב-1 באפריל 1943 הקים פון שוורין את הדיוויזיה מחדש, וב-1 באוקטובר אותה שנה הוא מונה למפקד הדיוויזיה ה-189. ב-24 בנובמבר 1944 הוא מונה למפקד הדיוויזיה ה-172, ובאפריל 1945 הוא מונה למפקד דיוויזיית התחלופה ה-617, עליה פיקד עד סוף המלחמה.
ביוגרפיה > לאחר המלחמה

ב-19 במרץ 1948 שוחרר פון שוורין מהשבי. לאחר שחרורו הוא התגורר בעיר דוברוק, עד למותו ב-23 ביולי 1951, והוא בן 59 שנים.
ריכרד שטיין (מלחין)

העטיפה המקורית של השיר "מזחלת עם פעמונים" (1937).
ריכרד שטיין (Richard Stein‏; 1909–1992) היה פסנתרן, מלחין ומנצח יהודי-רומני, שחיבר בין היתר את הלהיט מזחלת עם פעמונים.
קורות חיים

שטיין נולד ברומאן, רומניה, בן שני למנהל סניף הבנק המקומי. האח הבכור מת בגיל 16 והוריו הביאו לעולם בת, שעתידה להיות המתרגמת הפורה אנטואנט ראליאן. שטיין למד מוזיקה בקונסרבטוריון בבוקרשט ובפריז וניצח על תזמורות. הוא היה מיודד עם סרג'יו צ'ליבידאקה, בן אותה עיר, והשניים הופיעו יחד על שני פסנתרים.
שטיין חיבר בשנים 1934 - 1936 את השיר "מזחלת עם פעמונים", שנכתב בסגנון עממי ונועד, יחד עם שני שירים נוספים שלו, במיוחד לזמרת מריה טנאסה. המנגינה חוברה למילות שיר מאת המשורר היהודי רומני ליביו דלאנו (Liviu Deleanu). טנאסה לא התרשמה מהשיר והחליטה לא לקבל אותו.
ב-1937 הודפסו שני תקליטים עם השיר, האחד בביצוע הזמר סילביאן פלורין (פיינשטיין) והשני בביצוע הזמר יונל פסקו. על עטיפת התקליט הודפס שם המלחין כ-S. Richard ובכך נידון מחבר המנגינה לאלמוניות. מתחת לשם השיר ניתנה כותרת משנה בשם Cling, cling, cling, צליל הפעמונים. המנגינה זכתה לפופולריות רבה, שפיתתה זמרים וזמרות לבצע פלגיאטים.
אחרי 1949, הזמרת מריה לטרצו (Maria Lătărețu), שהתמחתה במוזיקה עממית, הורידה מהשיר את הפזמון החוזר והוסיפה כמה בתים. עיבודים של מלחינים ומבצעים שונים נמשכו בעולם, כך ברפרטואר של אדית פיאף מופיע השיר בשם Johnny tu n'est pas un ange. המשורר היוגוסלבי "דראגומיר ריסטיק" (Dragomir Ristic) החליף את המילים ושינה את קצב השיר לסווינג. בשנות החמישים לקח לס פול את המנגינה ופרסם אותה בשם Johnny is the Boy for Me מבלי להזכיר את המלחין המקורי ועל כך תבע אותו שטיין למשפט וזכה במשפט, חרף העובדה שלא יכול היה להופיע בעצמו במשפט בארצות הברית בגלל מגבלות מסך הברזל.
השיר קיבל גם גרסה עברית (עם מנה גדושה של יידיש) בשם "גוי של שבת" בביצוע רביעיית מועדון התיאטרון. ירדנה ארזי הקליטה את השיר "רוח ואש" על פי המנגינה של מזחלת עם פעמונים עם הטענה השגויה שמדובר בלחן צועני. אהוד מנור כתב את מילות השיר.
למרות הקביעה המשפטית, בציבור עדיין המחבר לא מזוהה, כך שבגרסת כיסוי שערכה הלהקה הבלגית Vaya Con Dios ב-1988 נתנה את הקרדיט ללס פול ואת התמלוגים המשיכו לשלם ליורשי לס פול במקום ליורשי שטיין. שטיין עצמו ביקר בישראל ומסר שיר בשם "פלאפל" ללסלו רוט, כאשר זה ביקר ברומניה, ב-1969, עם מקהלת הילדים על שם צדיקוב.
הערות שוליים

↑  Amintirile unei Doamne: Romanul anilor ’30 (ברומנית)
↑  "השבוע הרומני" של ילדי מקהלת צדיקוב מאת זאב רב-נוף
רוברט הורי

| --- | --- |

הורי בשנת 2012
 לידה:  25 באוגוסט 1970 (בן 54) הרפורד קאונטי שבמרילנד
 עמדה:  סמול פורוורד, פאוור פורוורד
 גובה:  2.08 מטר
 מספר:  5, 25
 מכללה:  אוניברסיטת אלבמה
 דראפט:  בחירה מספר 11, 1992 יוסטון רוקטס
 קבוצות כשחקן
 1992–1996 1996–1997 1997–2003 2003–2008:  יוסטון רוקטס פיניקס סאנס לוס אנג'לס לייקרס סן אנטוניו ספרס
 הישגים כשחקן
 7 זכיות באליפות ה-NBA‏ (1994, 1995, 2000–2002, 2005, 2007) חמישיית הרוקיז השנייה של העונה (1993)
רוברט קית' הוֹרי (באנגלית: Robert Keith Horry; נולד ב-25 באוגוסט 1970) הוא כדורסלן עבר אמריקאי. הורי שיחק שש עשרה עונות בליגת ה-NBA, במהלכן זכה בשבע אליפויות. הוא אחד מארבעה שחקנים בלבד, לצד ג'ון סאלי, לברון ג'יימס ודני גרין אשר זכו באליפות עם שלוש קבוצות שונות: שתיים עם יוסטון רוקטס, שלוש עם לוס אנג'לס לייקרס ושתיים עם סן אנטוניו ספרס. בשל יכולתו לקחת זריקות ברגעים חשובים (קלאץ'), הוא מכונה "ביג שוט בוב" - משחק מילים על כינויו של ג'יימס וורת'י, "ביג גיים ג'יימס".
ראשית חייו

רוברט הורי נולד בהרפורד קאונטי שבמרילנד, וגדל באנדלוסיה שבאלבמה. הוא שיחק בצעירותו עבור קבוצת הכדורסל של בית הספר התיכון של אנדלוסיה, ובשנה האחרונה שלו בתיכון זכה בפרס שחקן השנה בתיכונים באלבמה על שם ג'יימס נייסמית'. לאחר מכן קיבל הורי מלגת כדורסל מאוניברסיטת אלבמה, וחבר בקבוצת הכדורסל שלה לשחקן NBA אחר לעתיד, לטרל ספריוול.
במדי אוניברסיטת אלבמה, פתח הורי ב-108 מתוך 133 המשחקים בהם שותף, וסייע לקבוצתו לזכות שלוש פעמים באליפות טורניר ה-SEC בליגת המכללות, ולהעפיל פעמיים לשלב 16 הגדולות בטורניר אליפות המכללות בכדורסל. מאזן הניצחונות וההפסדים של אלבמה בארבע העונות שהורי שיחק בה היה 36-98. הורי סיים את קריירת המכללות שלו כשחקן בעל מספר החסימות הגבוה ביותר בתולדות המכללה (282), והוא אף זכה במספר תארים אישיים, ביניהם בחירה לנבחרת העונה של האזור הדרום-מזרחי במכללות.
קריירה ב-NBA > יוסטון רוקטס ופיניקס סאנס

בדראפט ה-NBA של 1992 נבחר הורי במקום ה-11 על ידי קבוצת יוסטון רוקטס, והצטרף ל-NBA כסמול פורוורד. בעונתו הראשונה בקבוצה, 1992/1993, העמיד הורי ממוצעים של 10.1 נקודות ו-5 ריבאונדים, ונבחר לחמישיית הרוקיז השנייה של העונה. הוא שיחק ביוסטון בכל ארבע עונותיו הראשונות בליגה, וסייע לה לזכות בשתי אליפויות רצופות בשנים 1994 ו-1995. במהלך סדרות הגמר של שתי אליפויות אלו קבע הורי שני שיאים אישיים לשחקן במשחק אחד בסדרת גמר: שבע חטיפות וחמש קליעות מטווח שלוש נקודות ברבע אחד. במהלך שנותיו ביוסטון לבש הורי את החולצה מספר 25.
בפברואר 1994, אמורים היו הורי ומאט בולארד לעבור בטרייד לדטרויט פיסטונס תמורת שון אליוט, אך אליוט סבל ממצבו הגופני בשל בעיות בכליה, והטרייד בוטל. הורי העיד על עצמו כי ייתכן וביטול הטרייד הציל את הקריירה שלו. הורי המשיך להיות שחקן מפתח בשתי האליפויות של יוסטון, והחל לפתח לעצמו תדמית של שחקן קלאץ', כאשר קלע סל ניצחון בשניות האחרונות של משחק בסדרת הסיבוב הראשון בפלייאוף מול סן אנטוניו ספרס, והוסיף סל קריטי בניצחון 103-106 על אורלנדו מג'יק במשחק השלישי של סדרת הגמר.
בקיץ 1996 עבר הורי בטרייד לקבוצת פיניקס סאנס יחד עם סם קאסל, צ'אקי בראון ומרק בראיינט, בעוד שה-MVP של העונה הסדירה לשעבר, צ'ארלס בארקלי, עבר תמורתם ליוסטון. תקופתו של הורי בפיניקס הייתה לא מוצלחת, כשהוא נקלע לסכסוך עם מאמנו דני איינג', במהלכו הוא אף זרק מגבת לפניו של איינג'.
קריירה ב-NBA > לוס אנג'לס לייקרס

בעקבות אותו מאורע הושעה הורי מפיניקס, והועבר בטרייד בינואר 1997 לקבוצת לוס אנג'לס לייקרס, תמורת סדריק סבלוס. מאחר שהנהלת הלייקרס תלתה את החולצה מספר 25 כהוקרה לגייל גודריץ', הורי החל ללבוש את חולצה מספר 5. הוא זכה עם לוס אנג'לס לייקרס בשלוש אליפויות רצופות של ה-NBA בשנים 2000, 2001 ו-2002, תוך שהוא קולע מספר סלים חשובים במשחקי הפלייאוף שקבוצתו הייתה זקוקה להם, ובכך חיזק את התדמית שנוצרה לו בתקופתו ביוסטון. אחד מהמהלכים החשובים ביותר היה שלשת הניצחון שקלע בשנייה האחרונה במשחק הרביעי בסדרת גמר המערב נגד סקרמנטו קינגס, שהוביל את הלייקרס לניצחון בתוצאה 99-100 ולניצחון בסדרה בסופו של דבר.
גם בעונת 2002/2003 המשיך הורי להיות שחקן חשוב עבור לוס אנג'לס לייקרס, שסמכה עליו בקביעות כשחקן שיסייע לה להשיג אליפות רביעית ברציפות, ונתנה לו דקות משחק רבות. עם זאת, במשחקי הפלייאוף של אותה שנה היה הורי דווקא הגיבור הטרגי של קבוצתו בסדרת חצי גמר המערב נגד סן אנטוניו ספרס, כשהחמיץ הזדמנות לנצח עבור קבוצתו את המשחק, ולא קלע אף אחת מזריקותיו לשלוש נקודות במהלך הסדרה. הלייקרס הפסידה לסן אנטוניו בשישה משחקים ולא הצליחה לזכות באליפות רביעית ברציפות.
קריירה ב-NBA > סן אנטוניו ספרס

לאחר עונת 2002/03 הפך הורי לשחקן חופשי, ועבר לסן אנטוניו ספרס. בניגוד למעמדו של הורי בלייקרס, מאמן סן אנטוניו גרג פופוביץ' מיעט לתת להורי דקות משחק בעונתו הראשונה בקבוצה, 2003/2004, מה שעצר את ההצלחה המתמשכת שלו.
עם זאת, בעונת 2004/2005 היה הורי חלק חשוב בהעפלתה של סן אנטוניו לגמר ה-NBA, וזכייתה באליפות השלישית בשבע שנים. במשחק החמישי בסדרת הגמר מול דטרויט פיסטונס, קלע הורי שלוש נקודות בלבד במהלך שלושת הרבעים הראשונים, אך קלע 21 נקודות ברבע הרביעי ובהארכה, ואף קלע שלשה בשניות האחרונות, שהובילה את סן אנטוניו לניצחון במשחק. סן אנטוניו ניצחה לבסוף את הסדרה בשבעה משחקים, והורי זכה באליפות השישית בקריירה שלו. לאחר אותה עונה חזר הורי לשאת את המספר 25 על חולצתו, מאז החליף את מספר חולצתו כאשר עבר ללייקרס ב-1997. בעונת 2005/2006 כשלה סן אנטוניו לזכות באליפות, לאחר שהודחה על ידי דאלאס מאבריקס בחצי גמר המערב.
במשחק הרביעי בסדרת חצי גמר המערב בפלייאוף של עונת 2006/2007, מול פיניקס סאנס, ביצע הורי עבירה קשה על סטיב נאש מפיניקס. עבירה זו הביאה לקטטה במגרש, שבסופה הורחק הורי מהמשחק והושעה משני המשחקים הבאים, ואילו שחקני פיניקס אמארה סטודמאייר ובוריס דיאו, שקמו מהספסל במהלך הקטטה, הושעו מהמשחק החמישי. סן אנטוניו ניצחה בשני משחקי הסדרה הבאים והגיעה לבסוף עד לסדרת הגמר, שם פגשה את קליבלנד קאבלירס. בגמר גברה סן אנטוניו על קליבלנד בארבעה משחקים וזכתה באליפות הרביעית שלה, שהייתה השביעית של הורי.
בסיום עונת 2007/2008 הפך הורי לשחקן חופשי ולא הוחתם על ידי אף קבוצה, מה שהוביל לפרישתו ממשחק מקצועני.
שיאים

לאחר שזכה עם סן אנטוניו ספרס באליפות ה-NBA השביעית שלו בשנת 2007, הפך הורי לאחד מתשעה שחקנים בלבד שזכו בשבע אליפויות או יותר לאורך הקריירה שלהם, ולשחקן היחיד שעשה זאת שלא שיחק בבוסטון סלטיקס של שנות ה-60. לאחר הזכייה עם לוס אנג'לס לייקרס באליפות ב-2001 הפך הורי לאחד משלושה שחקנים בלבד שזכו באליפויות רצופות עם שתי קבוצות שונות. בשנת 2005 הצטרף הורי לג'ון סאליי כאחד משני שחקנים בלבד שזכו באליפות עם שלוש קבוצות שונות. הורי החזיק בשיא ההופעות של כל הזמנים במשחקי הפלייאוף כאשר שבר את שיאו של כרים עבדול-ג'באר בפלייאוף של 2008, ונכון ל-2024 הוא עדיין מחזיק במקום הרביעי בדירוג זה.
הורי מדורג במקום העשירי ברשימת קולעי הזריקות לשלוש במשחקי הפלייאוף בכל הזמנים. הוא אף מחזיק בשיא הקליעות לשלוש נקודות בסדרות גמר עם 53 קליעות, מאז שבר את שיאו הקודם של מייקל ג'ורדן שעמד על 42. הוא מחזיק גם בשיא פלייאוף של כמות הזריקות לשלוש במשחק אחד ללא החטאה (7), אותו קבע נגד יוטה ג'אז, במשחק השני בסדרת חצי גמר המערב בשנת 1997. ממוצעי העונה הסדירה של הורי עומדים על 7 נקודות, 4.8 ריבאונדים ו-2.1 אסיסטים למשחק, בעוד שממוצעי הפלייאוף שלו גבוהים יותר: 7.9 נקודות, 5.6 ריבאונדים ו-2.4 אסיסטים.
הורי במדי סן אנטוניו ספרס, 2007
רוברט הופסטדטר

| --- | --- |

 לידה:  5 בפברואר 1915 ניו יורק, ניו יורק, ארצות הברית 
 פטירה:  17 בנובמבר 1990 (בגיל 75) סטנפורד, ארצות הברית 
 ענף מדעי:  פיזיקה גרעינית ופיזיקה אטומית
 מקום מגורים:  ארצות הברית
 מקום קבורה:  Home of Peace Cemetery 
 מקום לימודים:  אוניברסיטת פרינסטון  הסיטי קולג' של ניו יורק  תיכון דוויט קלינטון 
 מוסדות:  אוניברסיטת סטנפורד 
 תלמידי דוקטורט:  Howard Hunt Pattee, Jr. 
 פרסים והוקרה:  המדליה הלאומית למדעים (1986)  פרס נובל לפיזיקה (1961)  מדליית דיראק (1987)  מלגת גוגנהיים  עמית אלכסנדר פון הומבולדט  פרס הומבולדט 
 צאצאים:  דאגלס הופשטטר 
 תרומות עיקריות
 חקר פיזור אלקטרונים מגרעיני אטום וחקר מבנה הנוקלאונים
 חתימה:   
 
רוברט הופסטדטר (באנגלית: Robert Hofstadter;‏ 5 בפברואר 1915 – 17 בנובמבר 1990) היה פיזיקאי יהודי-אמריקאי. בשנת 1961 קיבל פרס נובל לפיזיקה, ביחד עם רודולף מסבאואר, על עבודתו בתחום פיזור אלקטרונים מגרעיני אטום וחקר מבנה הנוקליאונים.
קורות חייו

רוברט הופסטדטר נולד בניו יורק להורים יהודים שהיגרו מפולין לארצות הברית. הוא למד בסיטי קולג' של ניו יורק וסיים בהצטיינות תואר ראשון בשנת 1935 בגיל 20, וזכה בפרס קניון במתמטיקה ופיזיקה.
בנוסף לכך, הוא זכה במלגת צ'ארלס. א. קופין מחברת ג'נרל אלקטריק שאיפשרה לו ללמוד פיזיקה באוניברסיטת פרינסטון, שם הוא עשה תואר שני ודוקטורט אותם סיים בשנת 1938.
הוא עשה את הפוסט-דוקטורט שלו באוניברסיטת פנסילבניה לפני שהצטרף לאוניברסיטת סטנפורד שם הוא לימד בין השנים 1950 ל-1985. בתחילת 1967 השתתף בוועידה בינלאומית בענייני האטום במכון ויצמן ולקראת סוף 1967 מונה למועצת המנהלים של המכון.
מספר ארדש של הופסטדטר הוא 5.
במהלך מלחמת העולם השנייה הוא עבד בשביל הצבא האמריקאי.
בשנת 1942 הוא התחתן עם ננסי גיבן, היו להם שלושה ילדים ביניהם החוקר דאגלס הופסטדטר.
עבודתו

רוברט הופסטדטר טבע את היחידה פרמי (יחידת מידה) על שם הפיזיקאי האיטלקי אנריקו פרמי, אחד ממייסדיה של הפיזיקה הגרעינית, במאמר משנת 1956 על פיזור אלקטרונים ומבנה גרעין האטום. הוא חקר את מבנה הפרוטון והנייטרון והראה שהם מורכבים מפיונים. 
בשנת 1961 הופסטדטר זכה בפרס נובל לפיזיקה על עבודתו בתחום זה.
בשנותיו האחרונות, הופסטדטר התעניין באסטרופיזיקה והשתמש בידע שלו על מנת לתכנן טלסקופ מבוסס קרינת גמא למצפה קומפטון לקרינת גמא על שם חתן פרס נובל לפיזיקה ארתור קומפטון.
הפקולטה לפיזיקה באוניברסיטת סטנפורד מכירה בהופסטדר כאחד המדענים העיקריים שפיתחו את מצפה קומפטון.
לאוניברסיטת סטנפורד יש סדרת הרצאות שנתית על שם הופסטדטר הרצאות לזכר רוברט הופסטדטר, שכוללת שתי הרצאות אחת המיועדת לקהל הרחב ואחת למדענים.
ראו גם

פרמי (יחידת מידה)
לאונרד הופסטטר